De seneste vejr-prognoser fra TV2 Vejret og DMI viser, at Nordjylland fra torsdag aften til fredag morgen bliver ramt af hård vinter. Det skriver Nordjyske. Op til 20 centimeter sne er på vej til nordjyderne, samtidig med kraftigt blæsevejr. Og det har fået TV2 Vejrcenter til at varsle snestorm i Nordjylland. Samtidig tyder prognoserne på, at der bliver frisk vind til kulling, og derfor kan der komme kraftig snefygning. Definitionen af snestorm er 10 centimeter sne på seks timer, når det samtidig blæser mindst 10 m/s. Og med de prognoser som foreligger nu, så kan der blive snestorm i Nordjylland fra sen torsdag aften til fredag morgen. Vendsyssel ser ud til at blive hårdest ramt. Temperaturerne kommer dog til at ligge lige omkring frysepunktet, og der skal altså ikke meget udsving til, før sne kan blive til regn i stedet, skriver TV2 Vejrcenter.

Opsummering:
Vejr-prognoser tyder lige nu på, at Nordjylland kan få op mod 20 centimeter sne på fredag.